Melodi Grand Prix 2024

Melodi Grand Prix 2024 blir den 62. utgaven av Melodi Grand Prix, Norges nasjonale uttak til Eurovision Song Contest. 

Konkurransen arrangeres av NRK og består av tre delfinaler henholdsvis 13., 20. og 27. januar 2024 og en finale lørdag 3. februar 2024. Til sammen deltar 18 melodier, med seks i hver delfinale. NRK har ikke bekreftet hvor mange låter som går videre til finalen. 

Vinneren av finalen får representere Norge i Eurovision Song Contest 2024 i Malmö i Sverige.

Bakgrunn 
Fire uker etter Eurovision Song Contest 2023 åpnet NRK for innsending av bidrag til den norske konkurransen i 2024. Innsendingen åpnet 9. juni, med frist for å sende inn bidrag 31. august 2023. Nytt av året er at låtene kan utgis allerede fra 1. september 2023. Tidligere har kravet vært at innsendte bidrag ikke kan offentliggjøres før NRK bestemmer det. Målet med regelendringen er å skape et «større mulighetsvindu for flere gode låter og artister til MGP», ifølge NRK. Datoregelen er også i tråd med EBUs eget regelverk for Eurovision Song Contest.

Konkurransen var åpen for alle låtskrivere, men hver låtskriver, produsent eller artist kunne maksimalt sende inn tre låter. De innsendte bidragene burde også ha minst én norsk bidragsyter for å «prioritere og fremme norsk musikkliv». I tillegg til den åpne konkurransen ser konkurranseredaksjonen også etter potensielle bidrag gjennom målrettede søk og direkte dialog med den norske musikkbransjen. NRK har også direkteinvitert komponister og artister til å delta. Det har også blitt holdt egne låtskriversamlinger der målet har vært å produsere låter til konkurransen.

NRKs jury velger ut deltakerlåtene i løpet av høsten 2023. Til sammen deltar 18 låter i Melodi Grand Prix 2024, fordelt på seks i hver delfinale. Deltakende artister og låter blir offentliggjort 5. januar 2024. Låtene kunne imidlertid utgis fra 1. september 2023.

Danser og koreograf Mona Berntsen er ansatt som sceneregissør for Melodi Grand Prix. Hun tar over etter Mattias Carlsson, som har hatt denne jobben siden 2008.

Sendingene 
Konkurransen arrangeres av NRK i januar og februar 2024. I likhet med fjoråret består Melodi Grand Prix 2024 av tre delfinaler i forkant av den store finalen. Delfinalene arrangeres henholdsvis lørdag 13., 20. og 27. januar 2024. I hver delfinale deltar seks låter, og seerne stemmer frem flere av dem til finalen lørdag 3. februar 2024.

Konkurransen vil bli overført på NRK1 og NRK TV.

Se også 
 Melodi Grand Prix
 Eurovision Song Contest 2024

Referanser 

Melodi Grand Prix
Musikk i 2024